واااا راه كولها الأحزاب ديالنا كاتقللب غير تقررب من “الملكية”، والمشكل ديال “البجيدي” معا “البام”، هو أنهما “ضرايرات”...لأن الملكية من بكري صبحات “شمس” والأحزاب صبحات “كواكب” كاتدور في فلكها باش تاخذ شويا ديال الطاقة باش تعيش !! واحد “الملاحظة تاريخية” بعدا...كولها الأنظمة التقليدية والمتحكمة كاتحاول تخلق “حياة ديمقراطية” قصد الاستهلاك الداخلي وخاصة الخارجي، وكاتكون مضطررة أنها تخلق هي بنفسها أحزاب سياسية من والو... في الخمسينات “شاه إيران” خلق جوج ديال الأحزاب باش يدير زعما “الثنائية الحزبية” بحال أنجلترا، ويكًول على النظام ديالو بأنه ديمقراطي...بعد سنوات، شاف القضية مامسللكاهش حللهوم بجوج وهنا راسو...والنتيجة راه الجميع كايعرفها، وللي نتاهات في أواخر السبعينات بمصيبة “الخميني”... في بداية الستينات، مولاي الحسن، صاوب “الفديك” باش “يصنع” أغلبية طيعة في مواجهة أحزاب الحركة الوطنية في إطار أول تجربة دستورية برلمانية في المغرب المستقل...هاذ القضية صبحات موضة عند “المؤسسة الملكية في المغرب”...وولات “المؤسسة الملكية” بحال “الشمس”، والأحزاب بحال الكواكب، كولها كاتدور عليها باش تاخذ شويا ديال الطاقة... في 1976 ناض أحمد عصمان، للي هو نسيب مولاي الحسن الله يرحمو، ودار “التجمع الوطني للأحرار” باش يرضي شويا “الطبقة البورجوازية الفانطوش” الجديدة للي صنعها من بعد عملية المغربة ديال 1973 و1974، مقابل أنها تواجه أحزاب الحركة الوطنية ننيت... شويا في 1981 ناض المرحوم “المعطي بوعبيد” ودار “الاتحاد الدستوري” ضمن نفس هاذ المرجعية، ولكن مع تطبيق سياسة تقشفية ترمي إلى تسديد المديونية لأن المغرب كان على حافة الإفلاس... في 2007 ناضو الخوت “الحداثيين والديمقراطيين واليساريين” وكًالو نديرو يددنا في يد “المؤسسة الملكية” ونصاوبو ليها حزب ينققي الساحة السياسية من السلفيين الجهاديين للي ضربو الدار البيضاء بإرهابهوم في 16 ماي 2003، وفي نفس الوقت نقززمو “البيجيدي” للي هو كايرعاهوم وكايدافع عليهوم وكايشتارك معاهوم في إرادة “تطبيق الحاكمية” الإخوانية على الشعب والدولة المغربية، ودارو هاذ “البام”... التاريخ يعيد نفسه؟؟ أبدا...كل فترة تاريخية كاتنتج الأحزاب الموالية للمؤسسة الملكية، وكاتتكلف بالمشاكل الراهنية ديال الساعة وبس... “البيجيدي” براسو في 2011 كًال معا راسو: “وعلاش أنا مانديرهاش حتا أنا، مادام أن الملكية في ورطة معا هاذ البراهش ديال 20 فبراير”، ولكن من بعد ما ساهم هو نفسو في “الغوات ديال 20 فبراير” عبر التنظيمات الموازية ديالو..وكولشي عارف هاذ الحكاية غير للي بغا يتعامى وصافي...ولكن نسى بللي راه عندو “الضرة” في الدار وللي هي “البام” !! حاول يقصيها ونوض عليها الغوت، ولكن ماصوور والو..الضرة هي الضرة، ودارت ليه “ببت، نبت” في الدار...واش المرا اللولة غادي تقبل على “الضرة” بسهولة؟؟ مايمكنش واه !! ولكن من وجهة نظري، راه البيجيدي غير كايخوور كيف ما كًلت في التدوينة السابقة على موضوع “للي ماكايتكًالش في علاقة البيجيدي مع النظام”، لأن المرا اللولة ماشي مرا بالتمام والكمال، نفسسر لصحابي كلامي بالملموس... الحزب للي “المناضلين” ديالو كايعتابرو ريوسهوم “مستخدمين” في شركة خاصة وكايتخللصو على انتماؤهوم ليه بطريقة أو بأخرى، الحزب للي جامع أعيان ماعندهوم حتى نقطة تشارك معا “مناضلين” جايين من اليسار ومن اليسار المتطرف السبعيني والثمانيني وماعندهوم علاقة بالشعب العيان الواقعي، ماشي الشعب للي كايتخييلوه في صالونات النقاش الثقافي، الحزب للي مايقدرش يخررج الأطر ديالو للزنقة يدويو ويخطبو على هاذ الشعب ويقنعوه، الحزب للي مايقدرش يخررج 20 ديال بوربوج بلا مايطلب ويزاوكً في السلطات تعاونو، واش هذا حزب سياسي؟؟؟ من الصعب جدا أنك توضع “البام” في خانة “الأحزاب” كيف ماكانعرفوها وكيف ما تعوودنا نقرريوها للدراري في الكليات...”البام” كا يبقى بعييد على “مفهوم الحزب” مادام أن للي “خددامين” فيه ماكيآمنو حتى بشي زفتة...ماكاين برنامج، ماكاين أفكار سياسية للي تعبأ البشر، ماكاينة حتى حاجة...أييييه، حتى البيجيدي ماعندو لا أفكار لا برنامج لا حتى وزة، ولكن “كامام”، راه بعدا مأطر للنظام بورببوج وحاكم عليه ويقدر يخررج بعدا شي شويا للزنقة مللي كايحتاجو النظام... ولكن المصيبة، هي أن أحزاب كثيرة عندنا غاديا حتى هي في نفس الطريق للي مشا فيها “البام” من اللول..تكًول غير عدوى ولا ريح الله ينجينا وينجيكوم...ولكن عاود ثاني، الواحد يحمد الله أنها ولات كثيييييرة...مزيااانة لططاس...فهمتوني ولا لا؟؟؟؟ بيزووووو.. 
ها موقفي من البام وها علاش مضارب مع البي جي دي: راهم ضريرات وكواكب كدور ففلك الشمس الملكية بحثا عن الطاقة باش تعيش